
«For Evita. Una astracanada musical». Dramatúrgia: Jordi Prat i Coll. Intèrprets: Andreu Gallén, Ivan Labanda, Anna Moliner i Jordi Vidal. Cos de ball: Sol Carner, Guillem Fole, Aleix Lladó, Ingrid Machuca, Andreu Mauri, Júlia Pérez, Marta Pérez i Òscar Planells. Músics: Albert Carrique, Laia Ferrer, Raul Gil, Dusan Jevtovic, Eloi López, Vicent Pérez i Xavi Sánchez. Cor: Musicals’ Choir. Coreografia: Aixa Guerra. Direcció del cor: Cristina Colomer. Escenografia: Sergi Corbera Gaju. Vestuari: Adriana Parra. Il·luminació: David Bofarull a.a.i. So: Jordi i Albert Ballbé. Caracterització i assistència de vestuari: Alba Quintós i Núria Llunell. Confecció de vestuari: Núria Monfort. Construcció de l’escenografia: Nuno Art Construction. Ajudant de direcció i adaptació lletres: David Pintó i Codinasaltas. Fotografia: May Zircus. Cap tècnic i regidoria funcions: Enric Alarcón. Tècnic de llums: Oriol Mestre. Regidoria assajos: Marc Berraondo. Producció executiva: Marta Colell. Comunicació i distribució: Bitò. Estudiant de direcció i dramatúrgia en pràctiques (Institut del Teatre): Mireia Claramunt. Meritoratge de direcció: Pau Serés. Agraïments: Judit Farrés, Escola Eòlia, La Brutal. Una producció del Grec 2023 Festival de Barcelona i Bitò. Amb el suport de l’Institut Català d’Empreses Culturals del Departament de Cultura. Direcció musical: Andreu Gallén. Direcció escènica: Jordi Prat i Coll. Grec'23. Teatre Grec Montjuïc. Barcelona, 27 i 28 juliol 2023.

_______________________________________________________________
Verdura musical saltejada amb mongeta perona

La cosa —o l'astracanada musical, com la subtitulen els seus creadors— ve de «Rèquiem for Evita», un espectacle estrenat dins el Festival Temporada Alta del 2016 i que es va veure el 2018 a La Seca del Born —en argot ara La Brossa—, en petit format, espectacle convertit ara, excepcionalment pel nombre d'intèrprets, músics, ballarins i coralistes, en un espectacle de gran format.
Fi de festa del Grec'23. Esplendor i lluentons. Grades a rebentar i aplaudiments a fons. Tant de bo es pogués recuperar en temporada, cosa que sembla una mica difícil tenint en compte el nombre inusual de participants a l'escenari i els compromisos dels tres intèrprets principals. Però de més verdes en maduren.
El director i dramaturg Jordi Prat i Coll (Girona, 1975) ho ha tornat a fer, ell sí. Burxa i fa esclatar el musical perquè diu que no sap com fer un musical. L'escarxa ben escarxat com qui escarxa una síndria —que no sigui de les marroquines enverinades amb el pesticida de metomil, sisplau!— i hi barreja una verdura musical teatral saltejada farcida de mongeta perona.
Si som fidels a la definició del DEIEC, “astracadana” és exactament una “peça teatral còmica caracteritzada per una acció desbaratada”. Alça, Manela! O, atès el cas, diguem: Alça, Perona! Però, alerta, perquè “astracanada” també podria ser en una segona accepció acadèmica: “Un disbarat dit d'una manera intencionada”.
Doncs, mira, no sé si, en aquest cas, va ser primer l'ou o la gallina, però les dues definicions del diccionari català tenen alguna cosa a veure amb aquest espectacle festiu de Jordi Prat i Coll en el qual s'han sumat còmplices cocreadors com els tres brillants intèrprets Ivan Labanda, Anna Moliner, Jordi Vidal i el compositor, excepcionalment convertit també en intèrpret, Andreu Gallén.
No explicarem ara aquí de nou que Evita Perón va deixar empremta a la Catalunya i l'Espanya franquista. Precisament que hi hagi una espècie de bajoques anomenades perones ve de la seva visita solidària en temps de penúries. El blat, sempre el blat, que el dictador Franco i la Collares van haver de posar al sac de la misèria i ben lligat. I també cal recordar que un desaparegut barri de barraques de Barcelona, a Sant Martí de Provençals, es digués La Perona perquè, només posar el peus aquí, Evita Duarte de Perón el va voler visitar, en la seva dèria d'estar al costat dels pobres, ni que fos amb abric de visó.
Si la mongeta o la bajoca perona, quan és tendra, diuen que té el 90% d'aigua, un 2,5% de fibra i una mica més d'hidrats de carboni i proteïnes a les llavors, cosa que la fa molt vitamínica i carregada de potassi, calci i magnesi, una cosa similar es podria adaptar a l'hora de definir aquest «Fort Evita. Una astracanada musical», que té un 90% d'espaterrant contingut musical —que en cap moment fa aigües!— i la resta, d'una càrrega de vitamina teatral que enforteix els ossos escènics dels espectadors amants del gènere, i els que no en són també.
Una astracanada, sí, com diuen ells. Però controlada i carregada de sorpreses, de girs de guió, d'ironia, de mirada críticament nostàlgica, d'explosió escènica —banda de músics de primera fila, cos de ball tant discret com eloqüent, cor de joves impressionant, quatre grans intèrprets principals, vestuari que enganya, des dels xandalls de fer feines del principi als plomalls i l'elegància kitsch del final...
Una astracanada farcida de referències musicals d'un temps i d'un país, que beu de les fonts d'Andrew Lloyd Webber i de les lletres de Tim Rice, d'Stephen Sondheim o del llegat de les més grans com Violeta Parra, Núria Feliu o Raffaella Carrà, que cedeixen moments de glòria a l'actriu i cantant Anna Moliner, que provoca més d'un bravo entre l'auditori, quan juga amb la veu, la imitació, el to i la sensibilitat a parts iguals i que s'eleva i s'eleva a manera que desgrana cadascuna de les seves intervencions.
O també les de l'actor i cantant Jordi Vidal que deixa aparcat, per unes hores, el seu celebrat «Guillermotta» i dóna aquí el do de pit en cadascuna de les peces que interpreta, anant més amunt encara del que se'n coneixia. O la gosadia de l'actor i cantant Ivan Labanda que transgredeix els seus propis límits actorals i es posa en la pell i la veu i el to, entre altres, de Núria Feliu. Sense deixar d'esmentar el transformisme fugaç del compositor Andreu Gallén i la seva sortida de darrere el piano i la partitura de direcció per demostrar, com feia Carles Santos amb els seus, que ell també pot fer d'actor.
Si amb totes les fonts esmentades no n'hi ha prou, el dramaturg i director Jordi Prat i Coll i la seva colla s'inventen fonts pròpies, les que els dóna la gana de la mà de l'Andreuet, com anomenen afectuosament el músic Andreu Gallén els tres oficiants, passant, si cal, per «Jesucrist Superstar», saltant-se el tòpic original de «No llores por mí, Argentina» provinent d'aquell « Don’t cry for me Argentina», i rememorant Paloma San Basilio, convertit ara en una versió catalana de «No ploris per mi, Argentina», que es converteix en l'himne de la nit.
Una nit amb rerefons de «Rèquiem», amb estructura de celebració de la fe, per tocar el cor i també, cal dir-ho, per passar el barret entre la concurrència, amb una estructura pròpia de funeral: l'obertura, les reflexions, les paraules de l'Evangeli —l'Evangeli, en aquest cas, d'Evita Perón—, el tribut als amics i la família de l'homenatjada, l'acte de comiat i les paraules finals.
Tot, fent de la devoció i la fe a Evita Perón una missa laica amb confessió de pecats inclosa gràcies a un mossèn improvisat d'entre els espectadors de primera fila i també amb repartiment de caramels sobrers de la cavalcada de Reis de Barcelona —llàstima que per culpa que les olles de les mongetes perones que els joves acompanyants no han posat a bullir com cal ningú pugui passar a combregar, com sí que passava en la primera versió de petit format a Temporada Alta i a La Seca— i que, amb la pluja de quilos de caramels —gominoles a dojo de les que no fan mal si toquen a l'ull— converteix els espectadors en criatures deleroses de pescar-ne alguna i en un clam de convenció col·lectiva de devots amb crits escalfadors de neurones provocats pels tres oficiants.
Sempre hi ha espai per a algun record inclòs d'infància com el de la vedet Merche Mar d'El Molino passejant pel Paral·lel i el Poble-Sec amb el seu gos —made de veïnatge in Jordi Prat i Coll—, o l'esclat apoteòsic final de la mà de la gran i inoblidable Raffaella Carrà i els seus cors, gràcies a un pèl ros garantit amb certificat d'ADN que arriba per missatger i que és el mateix to de ros d'Evita Perón, cosa que justifica el gir de guió i que posa de cap per avall tota la trama del musical i de la missa laica en ple i fa un salt de gènere convertint la pedrera de l'amfiteatre de Montjuïc en una mena de cabaret religiós exempt de sacrilegi o, dit d'una altra manera, en una calderada de verdura musical saltejada amb mongeta perona. Des d'ara, no cal que ploris per ells, Argentina, i deixa'ls que paladegin l'èxit del musical «For Evita» perquè, com clamen a cor i fan clamar l'auditori en ple: «Tots som perones».
Andreu Sotorra, Clip de Teatre, 29 juliol 2023
Ai Evita, hem arrencat les mongeteres de casa

S'ha de tenir més fe que la confiança d'un pagès urbà a què la mata de la mongetera sigui prolífica. Les calors de l'estiu han escaldat la planta. Però hi ha hagut temps a servir-nos algunes amanides de mongetes ben fresques, coincidint amb aquest Grec, que ara també s'arrenca, es decapita agost avall. Es treuen les canyes que aguantaven la planta i, d'aquí uns dies es podrà picar la terra perquè s'oxigeni (amb les pluges esperades de la segona quinzena d'agost). Ara, gràcies a la petarderia de Jordi Prat i Coll, 4.000 persones més (podríem posar "perones" i no ens hauríem equivocat en el picatge aquest cop), poden saber que les mongetes (i el nom del barri de la Verneda) li devem a l'Eva Perón.
La missa de campanya, multitudinària com les del tour del Papa, ha permès conèixer una fe que només es queda amb la part de la planta més gustosa (la mongeta i que mira d'obviar la picor de les fulles i la duresa del matoll que es va pelant a mesura que s'extingeix, sempre massa d'hora, com aquesta Eva Perón exalçada als Cels, amb o sense relíquia.

El que va començar com una broma amistosa (de sobretaula de diumenge) el 2016 i que va tenir un primer embrió en sala de petit format (Rèquiem for Evita), ara ha estat el piromusical final del Grec. Certament, ha portat la devoció a l'extrem i això li ha permès multiplicar efectes, col·laboradors, homenatges que sempre han pujat un to, i un esglaó sarcàstic al patetisme de la humanitat.
Es saludable riure's d'un mateix, de les seves migradeses i dels desigs. El mestratge de la direcció (Liceistes i cruzados) va molt ben acompanyat de tres primeres espases en la interpretació del musical: Anna Moliner (Els Jocs Florals de Canprosa), Jordi Vidal (A la ville de... Barcelona) i Ivan Labanda (La jaula de las locas) i d'un director musical, fins ara, pocs conegut en la seva vessant còmica: Andreu Gallén (L'alegria que passa, Maremar però també 73 raons per deixa-te).

El mèrit de presentar una astracanada no és convèncer al director artístic perquè et contracti dos bolos (que també té el seu mèrit) sinó signar una broma monumental desproporcionada molt fresca amb continus salts cap endavant, sense defallir. La litúrgia està servida. En la nova posada en escena van repetir les imatges icòniques del film; el cant de Som perones; i la recol·lecta surrealista amb major volum (una orquestra acompanyava el piano de la versió original).
Però s'hi ha afegit l'espectacularitat del cos de ball cap al final del muntatge amb un altre homenatge pòstum que li ha anat molt bé el to: Raffaella Carrà. Sovint, sota la copla, les cançons enganxifoses d'estiu s'hi amaga una voluntat revolucionària, un testimoni de vida de petits retalls que emparenten la Perón amb la Concha Piquer.
Tenim un bagatge d'artistes petards, utilitzats pel franquisme com Manolo Escobar o Lola Flores que cal revisar i posar al seu lloc, sense haver de caure en mitòmans. Per exemple, va ser una celebradíssima recuperació la Núria Feliu a The feliuettes o Guillermina Motta a Guillermotta.
Com les mongetes que tenen múltiples formes de cuinar-se, cada artista té el seu camp i la seva manera de regar personalitats que saben enroscar-se a les canyes cel amunt, amb la nota més aguda, la broma més punxeguda, la reflexió més astuta. En una astracanada cal tenir fe cega i perdre la vista pel que no ajuda a la celebració, per les contradiccions que tothom (també les dives) doten de complexitat el personatge popular. Som perones i ho cantem sense patir pel pas a l'abisme que ens pugui significar. L'èxtasi és un plat km 0.

Jordi Bordes, Recomana, 29 juliol 2023

Amén, ‘perones’

Fa molts anys un petit grup d’incompresos catalans van trobar consol sota l’advocació d’Eva María Duarte. Eva Perón. Santa Evita. Geeks amb xandall franciscà d’extraradi i inclinacions inconfessables d’alta costura espiritual fora del seu conciliàbul. Un fervor i un altar a la dona mite els unia amb els apologetes argentins. De la classe treballadora a la classe queer amb l’Atlàntic pel mig. Aquests feligresos van obrir una església de missa única a Girona. Després es van traslladar gairebé clandestinament a Barcelona fins que es van atrevir a obrir fugaçment les seves portes a altres perones a l’Espai Brossa. Tres oficiants per missa, amb La razón de mi vida d’Eva Perón com a bíblia i les cançons d’Andrew Lloyd Weber, Mitch Leigh i Manuel Quiroga com a música sacra.
Aquella modesta congregació, després d’haver-la donada per desapareguda, s’havia convertit com si fos un miracle la nit del 27 de juliol en una multitudinària macroesglésia al Teatre Grec. Sorprenentment més coherent i mesurada que les seves èmules evangèliques. Una astracanada retrobada amb l’icona musical creada per Jordi Prat i Coll i Andreu Gallén. Una revisió musical i apòcrifa de la vida i obra de la lideressa peronista i mite popular que serveix d’excusa kitsch per reivindicar la diferència des dels marges. La modesta posada en escena no havia variat gaire malgrat la magnificència de l’escenari grec. El poder estètic del xandall incòlume.
For Evita. Una astracanada musical (el títol es menja el rèquiem original) sembla una carta de presentació de l’enorme potencialitat creativa de la complicitat artística de Prat i Coll i Gallén, acompanyats per Jordi Vidal, Anna Moliner i Ivan Labanda. Espectacle irreverent, divertida, desmanegada, sense els assajos necessaris, esbojarrada, de descarada reivindicació bandarra. Esperit Taylor Mac amb escenografia low cost. En essència la mateixa funció del 2016 amb una altra santa de convidada especial: Raffaella Carrà. I el Grec explota, explota, explota. Com ens agradaria imaginar aquest equip rellegint algun musical clàssic (Sweet Charity, per exemple). Algú ha pensat en una companyia resident d’El Molino?

Juan Carlos Olivares, La Vanguardia, 31 juliol 2023

